**РЕПУБЛИКА СРПСКА**

**НАРОДНА СКУПШТИНА**

**ЗАПИСНИК**

***са Прве редовне сједнице Народне скупштине Републике Српске,***

***одржане 24. новембра 2014. године***

Прва редовна сједница Народне скупштине Републике Српске одржана је 24. новембра 2014. године.

Прву редовну сједницу отворио је предсjедавајући г-дин Илија Стеванчевић, као најстарији посланик.

Послије свирања химни Босне и Херцеговине и Републике Српске, г-дин Илија Стеванчевић је констатовао да је сједницу сазвао предсједник Народне скупштине, претходног сазива мр. Игор Радојичић.

Предсједавајући је поздравио присутне госте, и то:

* досадашњег новоизабраног предсједника Републике Српске г-дина Милорада Додика;
* досадашње потпредсједнике Републике Српске г-дина Емила Влајкија и г-дина Енеса Суљкановића;
* новоизабране потпредсједнике г-дина Рамиза Салкића и г-дина Јосипа Јерковића;
* предсједавајућег Предсједништва Босне и Херцеговине г-дина Младена Иванића;
* предсједника и чланове Владе Републике Српске;
* предсједника Централне изборне комисије Босне и Херцеговине Стјепана Микића и чланове Централне изборне комисије Босне и Херцеговине;
* епископа бањалучког г-дина Јефрема;
* помоћника бискупа бањалучког г-дина Марка Семрена;
* муфтију бањалучког г-дина Османа ефендију Козлића;
* предсједника Јеврејске заједницe у Бањој Луци, г-дина Јакова Данона;
* предсједника Уставног суда Републике Српске, г-дина Џерарда Селмана;
* присутне представнике дипломатског кора у Босни и Херцеговини;
* присутне представнике међународних организација у Босни и Херцеговини;
* акредитоване госте за праћење рада сједница Народне скупштине Републике Српске и
* представнике средстава информисања.

На консултативном састанку са представницима парламентарних странака у Народној скупштини Републике Српске, предложен је сљедећи

ДНЕВНИ РЕД:

1. Конституисање радног предсједништва;
2. Избор Комисије за избор и именовање;
3. Разматрање Извјештаја Комисије за избор и именовање и верификација мандата народним посланицима;
4. Полагање свечане заклетве народних посланика;
5. Полагање свечане заклетве предсједника и потпредсједникā Републике Српске;
6. Избор предсједника Народне скупштине Републике Српске;
7. Приједлог одлуке о броју потпредсједникā Народне скупштине Републике Српске;
8. Избор потпредсједникā Народне скупштине Републике Српске;
9. Покретање иницијативе за избор делегата из Републике Српске у Дом народа Парламентарне скупштине Босне и Херцеговине;
10. Покретање иницијативе за избор делегата у Вијеће народа Републике Српске.

Пошто није било пријављених за расправу поводом Приједлога дневног реда, приступило се изјашњавању.

(83 народна посланика су гласала ''за'', нико није гласао ''против'', нико није био

''уздржан'')

Усвојен је дневни ред Прве редовне сједнице Народне скупштине Републике Српске.

## Ад–1: Конституисање радног предсједништва

Чланом 6. став 5. Пословника, одређено је радно предсједништво Прве редовне сједнице Народне скупштине Републике Српске.

Сједницом, до избора предсједника предсједавао је најстарији посланик г-дин Илија Стеванчевић, коме су помагали: генерални секретар претходног сазива Ранко Карапетровић и три најмлађа народна посланика из реда три политичке партије, односно коалиције које имају највећи број народних посланика, а то су:

* г-дин Марко Видаковић, СНСД;
* г-дин Давор Шешић, СДС-ПУП- СРС РС и
* г-ђа Неда Петрић, ДНС-НС-СРС

## Ад–2: Избор Комисије за избор и именовање

На основу претходних консултација и договора предложен је сљедећи састав Комисије за избор и именовања:

1. Радован Вуковић, предсједник;
2. Вукота Говедарица, замјеник предсједника;
3. Радован Вишковић, члан;
4. Весна Јунгић, члан;
5. Славко Дуњић, члан;
6. Давор Шешић, члан;
7. Душко Ивић, члан;
8. Мирослав Брчкало, члан.

У посланичкој расправи г-дин Слободан Протић, у име Социјалистичке партије, предложио је као деветог члана Комисије г-дина Недељка Милаковића.

У даљњој расправи учествовали су: г-дин Драган Чавић, г-дин Бранислав Бореновић, г-дин Вукота Говедарица, г-дин Радован Вишковић, г-дин Миланко Михајилица, г-дин Дарко Бањац, г-дин Борис Јеринић, г-дин Адил Османовић, г-дин Адам Шукало, г-дин Славиша Марковић и г-дин Игор Радојичић.

Закључена је расправа.

Приступило се изјашњавању о приједлогу Социјалистичке партије да се за члана Комисије за избор и именовање изабере г-дин Недељко Милаковић.

(42 народна посланика су гласала ''за'', 38 је гласало ''против'', 2 су била ''уздржана'')

Усвојен је приједлог Социјалистичке партије да се г-дин Недељко Милаковић изабере за

члана Комисије за избор и именовање.

Потом се приступило изјашњавању о приједлогу Одлуке о избору Комисије за избор и именовање.

О Д Л У К А

I

У Комисију за избор и именовање Народне скупштине Републике Српске, изабрани су:

1. Радован Вуковић, предсједник,
2. Вукота Говедарица, замјеник предсједника,
3. Весна Јунгић, члан,
4. Радован Вишковић, члан,
5. Славко Дуњић, члан,
6. Давор Шешић, члан,
7. Душко Ивић, члан,
8. Мирослав Брчкало, члан и
9. Недељко Милаковић, члан.

II

Ова одлука ступа на снагу даном доношења, а објавиће се у „Службеном гласнику Републике Српске“.

*(42 народна посланика су гласала ''за'', 38 је гласало ''против'' и 2 су била ''уздржана'')*

Усвојена је Одлука о избору Комисије за избор и именовања у предложеном саставу.

**Ад–3: Разматрање Извјештаја Комисије за избор и именовање и верификација**

**мандата народним посланицима**

У име Комисије за избор и именовања, Извјештај је поднио г-дин Радован Вуковић, предсједник Комисије.

Народној скупштини Републике Српске достављене су Одлуке Централне изборне комисије Босне и Херцеговине, којима се утврђује да г-дин Бјелица Милован, г-дин Павић Марко и Вучуревић Славко, одбијају мандат у Народној скупштини Републике Српске, а да се исти додјељују г-дину Мотика Новаку, г-дину Ивић Душку и г-дину Пологош Зорану.

Након разматрања наведених Одлука Централне изборне комисије Босне и Херцеговине, Комисија за избор и именовање је утврдила да су подаци из увјерења о избору сваког посланика истовјетни са подацима из Одлука, да су увјерења издата од надлежног органа, односно да нема спорних мандата и да су сви народни посланици прихватили мандат и потписали изјаву Централној изборној комисији.

На основу наведеног, Комисија за избор и именовање једногласно предлаже Народној скупштини Републике Српске, да потврди мандат народним посланицима, који су им додијељени као кандидатима са листе:

1. САВЕЗ НЕЗАВИСНИХ СОЦИЈАЛДЕМОКРАТА - СНСД - МИЛОРАД ДОДИК
2. Амиџић Срђан
3. Аџић Зоран
4. Бајић Вања
5. Богданић Драган
6. Видаковић Марко
7. Видић Бојан
8. Вишковић Радован
9. Вуковић Радован
10. Вуковић Чедо
11. Давидовић Драгољуб
12. Жунић Игор
13. Јагодић Милорад
14. Јеринић Горан
15. Јовановић Светозар
16. Јунгић Весна
17. Келечевић Сњежана
18. Кузмић Ненад
19. Ловрић Милица
20. Максимовић Синиша
21. Марковић Обрен
22. Миловић Срђан
23. Петровић Лука
24. Радојичић Игор
25. Савић Душица
26. Стојичић Жељка
27. Тадић Драго
28. Тегелтија Зоран
29. Таминџија Илија
30. Тешановић Гордана

2. СРПСКА ДЕМОКРАТСКА СТРАНКА - СДС/ ПЕНЗИОНЕРИ - ПУП/РАДИКАЛИ - СРС РС

1. Бањац Дарко
2. Берић Душан
3. Божовић Маринко
4. Бутулија Бранко
5. Васић Драгомир
6. Гаврић Никола
7. Гламочак Недељко
8. Говедарица Вукота
9. Дуњић Славко
10. Илић Синиша
11. Јеринић Борис
12. Јоксимовић Стево
13. Караџић-Јовичевић Соња
14. Максимовић Златко
15. Михајилица Миланко
16. Мотика Новак
17. Николић Слађана
18. Остојић Игор
19. Планинчевић Наде
20. Станић Миладин
21. Стевандић Ненад
22. Стеванчевић Илија
23. Стојановић Томица
24. Шешић Давор

3. ДНС - ДЕМОКРАТСКИ НАРОДНИ САВЕЗ - НС - СРС

1. Глигорић Славко
2. Дакић Милан
3. Ђорђић Горан
4. Ивић Душко
5. Петрић Неда
6. Стевановић Споменка
7. Чубриловић Недељко
8. Шукало Адам

4. ПДП - ПАРТИЈА ДЕМОКРАТСКОГ ПРОГРЕСА

1. Бореновић Бранислав
2. Брчкало Мирослав
3. Бундало Перица
4. Галић Драган
5. Марковић Славиша
6. Пологош Зоран
7. Шврака Милан

5. ДОМОВИНА

1. Братић Сенад
2. Ловрић Ивана
3. Османовић Адил
4. Рамић Един
5. Чивић Недим

6. НАРОДНИ ДЕМОКРАТСКИ ПОКРЕТ

1. Андрић Зорка
2. Јандрић Крсто
3. Крсмановић Здравко
4. Митровић Војин
5. Чавић Драган

7. СОЦИЈАЛИСТИЧКА ПАРТИЈА

1. Гојковић Зденка
2. Ђокић Петар
3. Милаковић Недељко
4. Протић Слободан
5. Ристић Драган

У посланичкој расправи поводом Извјештаја Комисије за избор и именовања учествовали су: г-дин Миланко Михајилица и г-дин Мирослав Брчкало.

Закључена је расправа.

Приступило се изјашњавању о Извјештају.

(80 народних посланика је гласало ''за'', нико није гласао ''против'', 1 је био ''уздржан'')

Усвојен је Извјештај Комисије за избор и именовања.

Затим се Скупштина изјаснила о приједлогу закључка Клуба посланика СДС-СРС РС.

ЗАКЉУЧАК

1. Народна скупштина Републике Српске тражи од надлежних органа институција Министарства унутрашњих послова Републике Српске и Специјалног тужилаштва Републике Српске да проведу детаљну истрагу у вези са наводима из објављеног снимка о куповини мандата народних посланика и прислушкивању предсједнице Владе Републике Српске и о томе извјести Народну скупштину Републике Српске у року од 30 дана.

(40 народних посланика је гласало ''за'', 31 је гласао ''против'', 11 је било ''уздржано'')

Није усвојен закључак Клуба посланика СДС - СРС РС.

**Ад–4: Полагање свечане заклетве народних посланика**

У оквиру ове тачке дневног реда, народни посланици, којима је потврђен мандат положили су свечану заклетву.

**Ад–5: Полагање свечане заклетве предсједника и потпредсједникā Републике**

**Српске**

Предсједник Централне изборне комисије Босне и Херцеговине, г-дин Стјепан Микић, новоизабраном предсједнику Републике Српске Милораду Додику, и потпредсједницима Рамизу Салкићу и Јосипу Јерковићу, уручио је цертификате о избору.

Потом су именовани положили свечану заклетву.

Предсједник Републике Српске г-дин Милорад Додик, се обратио Народној скупштини Републике Српске:

''Уважени предсједниче Народне скупштине Републике Српске

Народни посланици,

Предсједнице Владе и министри у Влади Републике Српске,

Поштовани српски члану Предсједништва БиХ ,

Уважени вјерски великодостојници,

Ваше екселенције,

Даме и господо,

Поштовани и драги грађани Републике Српске

Када сам прије четири године, са овог истог мјеста, почео обраћање као предсједник Републике Српске, учинио сам то са осјећањем посебне одговорности за указано повјерење, и рјешености да то повјерење оправдам. Данас, након четири године обраћам вам се са још већом одговорношћу са истог мјеста, али овога пута и  са великим задовољством, јер то поново чиним, јер ми је народ који је гласао дао повјерење по други пут да будем предсједник Републике Српске, а ја то разумијем као поруку да нисам изневјерио и да сам сав посао који сам обављао радио у интересу народа и за добробит народа.

Зато најприје желим да се захвалим свима који су 12. октобра изашли на изборе, и на демократски начин изабрали своје представнике, чиме смо показали и себи и свијету да смо демократско и зрело друштво, способно да водимо рачуна о својој држави, о својој будућности. А она ће у највећој мјери зависити управо од нас и одлука које будемо доносили у наредном периоду.

Не могу а да и овом приликом са посебном захвалношћу и поштовањем не поменем све оне који су своје животе или дијелове тијела уградили у Републику Српску, трајно опредијељен да њихова жртва никада не смије бити умањена. То нека буде завјет и овог сазива и свих будућих сазива наше Скупштине и осталих институција Републике Српске.

Даме и господо, драги грађани,

Са посебним осјећањем и с пуном одговорношћу данас могу да кажем да сам као предсједник Републике Српске извршио основни задатак о којем сам говорио и прије четири године: одбрањен је уставни капацитет и надлежности које је имала и има наша Република.

У протекле четири године Република Српска очувала је своју аутономију, ојачала своје институције, и данас је незаобилазан фактор у одлучивању у БиХ, а на међународном плану незаобилазан фактор уважен, препознат као важан фактор у БиХ.

Да ли је то било лако постићи? Наравно да није. Али, преузимајући функцију предсједника Републике Српске и прије четири године знао сам да ће Српска и ми који смо преузели одговорност за њу бити изложени бројним искушењима и изазовима. Нисам се ни тада жалио што ће то бити тежак посао, не жалим се ни данас. Знао сам и тада, као што знам и сада, да бити предсједник Републике Српске није привилегија, већ првенствено велика част и обавеза да се служи свом народу.

Уставне надлежности Републике Српске, које смо успјели очувати протеклих година, и непрестани притисци, како споља, тако и изнутра, да се то промијени, једине су чињенице које су остале исте. По свим другим параметрима Република Српска 2014. и она из 2010. године није иста.

Изградили смо стотине инфраструктурних пројеката, реализованих у Републици Српској у протеклом периоду. Од школа, студентских и ђачких домова, болница, домова здравља, путева, тунела, вијадукта, мостова, до великих енергетских пројеката који су у фази реализације. Република Српска је даме и господо данас уређеније, љепше и просперитетније мјесто за живот свих њених грађана. А то је основни задатак сваке политике и одговорних политичара.

Свјетску и економску кризу нисмо произвели ми, али као мала република са слабашном економијом, платили смо цијену и те кризе. Међутим, посљедице те кризе, захваљујући одговорном нашем управљању, нису тако страшно погодиле Републику Српску у обиму како то можемо да видимо у неким другим земљама.

Када томе додате и трагичне и тужне догађаје попут мајских поплава, које су погодиле велики дио нашег народа, али и то искушење заједно, солидарно, још превазилазимо, и дајем вам ријеч да ћемо то успјешно превазићи. Штете, што директне, што индиректне, осјећаћемо још дуго, али ако и на том послу будемо заједно, како смо били тих критичних дана, осим људских живота, који су ненадокнадиви, све ћемо друго надокнадити. Јер ова Република и овај народ скупо су платити своје постојање и остајање на овим простору да би било ко од нас себи дао комодитет да прогласи неуспјех на било ком,  па и на том пољу.

Преузимајући функцију предсједника Републике прије четири године рекао сам пред овим високим домом да су пред нама године великих изазова, који ће тражити исте такве одговоре. Данас могу рећи исто, јер и године које су пред нама неће бити мање изазовне, нити ћемо ми као Република и народ имати комфорну позицију да на те изазове не реагујемо брзо и ефикасно. А то можемо само ако знамо шта су наши национални и државни интереси, и шта смо спремни за њих да жртвујемо.

Јер управо је жртва оно што ће показати и степен наше посвећености Републици Српској. Када то кажем, онда мислим да нико, почев од мене, па до посљедњег посланика у овом високом дому и било ког човјека у Републици Српској, нема право да лични или партијски интерес стави испред основних националних и државних интереса, а они су, ако некоме није познато, записани у нашем Уставу. Сви који мисле да могу да занемаре или заобиђу текст нашег највишег правног акта , било због личних или партијских интереса, варају се да ћу као предсједник Републике то да дозволим. И прије Уставног суда учинићу све што ми закон налаже да заштитим наш уставни поредак и законодавство ове Републике.

Република Српска, њене надлежности, с муком очувана аутономија, је императив сваког појединца или организације у Републици Српској. Тако ће бити све док будем обављао ову дужност предсједника, па чак и када то не будем, за Републику Српску ћу се борити на сваком мјесту у свакој позицији до краја свог живота. Јер Српска драги пријатељи није само политички организована заједница да би у њој неко вршио власт или био опозиција. Она је наше животно опредјељење. Зато очекујем од свих вас и вас, од будуће Владе, да сви заједно будемо гаранција трајности и неуништивости Републике Српске, као демократски уређене заједнице свих њених људи и грађана који овдје живе, без обзира на националну или вјерску припадност.

Што се тиче Босне и Херцеговине и данас с овог мјеста желим јасно да кажем, да је то државна заједница у коју је Република Српска унијела свој суверенитет. БиХ каква је састављена у Дејтону прије готово 20 година није сметња Републици Српској. Међутим БиХ какву покушавају да нам наметну са било које стране то долазило јесте сметња и ми не можемо да прихватимо било какве активности с циљем њене унитаризације и то је за нас апсолутно неприхватљиво. Република Српска се залагала и наставиће да се залаже за досљедно примјену слова Дејтонског мировног споразума и свих њених, и свих дијелова Дејтонског мировног споразума.

Наш пут јесте пут ка Европској унији, и желим да будем јасан да је Европска унија јесте наш циљ, циљ ка коме ми већ путујемо, иако знамо да је дестинација још увијек далеко. Зато сасвим охрабрујуће дјелује нова иницијатива Европске уније о нашем бржем интегрисању и она заслужује поштовање и нашу подршку.

Међутим, европски пут не може бити изговор за умањивање или гашење аутономије Републике Српске. Европска Унија у свом саставу већ има сложене, децентрализоване државе, и не видимо ниједан разлог зашто не би могла да прихвати БиХ као такву. У осталом са многих европских мјеста долази управо таква порука, али ми у БиХ имамо отворена питања политичких расправа о томе на који начин организовати БиХ и на који начин се кретати даље у будућности. Ми не тражимо ништа друго осим већ примјењених европских пракса које знамо у сложеним државама. Република Српска ни протеклих година није кочила европски пут БиХ. Подсјетићу вас само да смо изградили консензус сви важни политички фактори на два важна европска питања која су ставила се на дневни ред, као услов за наше даље интегрисање, а она се односила на оно што радно зовемо рад Сејдић-Финци и механизам координације. Република Српска је дала активан одговор, остала у активном одговору Република Српска и данас, има активан одговор према овим питањима и Република Српска није била она која је заустављала рјешавање тих питања. Проблеми станују нанеком другом мјесту. Они су били видљиви као немогуће рјешење у оквиру Федерације у суштини између два конститутивна народа и њихових политичких представника Бошњака и Хрвата.

Република Српска и даље остаје посвећена рјешавању проблема Сејдић-Финци тако што прихвата да уђе у уставне промјене и промјени једну ријеч у Уставу која се односи на Републику Српску, а то је умјесто ријечи ''Србин'' да се стави ријеч ''један'' и ништа друго и не можемо да прихватимо јер би то било мјењање далеко више од онога што тражи одлука из Стразбура и ми не можемо да прихватимо да се промјени начин избора члана Предсједнишва и поготово да се промјени обим надлежности Предсједништва БиХ.

Република Српска је незаобилазан ентитет или страна у рјешавању свега онога што би могло да буде на нивоу БиХ урађено. Без сагласности стране, у овом случају Репубилке Српске, нема шансе да се промјени Устав БиХ без обзира на формално позивање на причу о могућој већини и на неки други начин. Само оно што се договоре стране у БиХ, а стране су дефинисане два ентитета може да буде предмет преузимања горњих органа власти.

Желим да кажем да је веома важно да наш интегритет и идентитет који је наш народ стицао вјековима обавезује нас да и наше путовање ка Европској унији не буде путовање понижених. Ми желимо да будемо партнери, а не поданици. Ни у једном политичком процесу не желимо да будемо понижени. Управо ове године навршава се 100 година од почетка Првог великосвјетског рата у којем је наш народ раме уз раме са напредним и слободарским народима и државама тог времена, 1918. славио побједу, са много жртава које смо дали. Као што смо и од 1941 до1945. године били на страни слободарског свијета и оба пута платили најстрашнију цијену своје слободе. Ми, потомци народа који је више пута у историји био спреман да поднесе толике жртве за слободу, гдје год да идемо, и с ким год да преговарамо, морамо да имамо на уму да ћемо само са интегритетом очувати идентитет у који су уткане велике жртве кроз вијекове.

Наше опредјељење за европске интеграције не значи да је то једини пут којим желимо да идемо. Сарадња са Руском Федерацијом, и политичка и економска, од виталног је интереса за Републику Српску. Руска Федерација је један од најважнијих инвеститора и наших најважнијих партнера, а на политичком плану један од најпринципијелнијих партнера у очувању Дејтонског мировног споразума на којем почива БиХ, али и наша права у оквиру ње. Морам и овом приликом да истакнем да је наша сарадња са Руском Федерацијом увијек била отворена, принципијелна и без условљавања с било које стране. То нас никада до сада није стављало у позицију поданика у том односу, зато је Руска Федерација веома важан партнер у нашој будућности и нећемо скрити се и нећемо бјежати од тога да са Руском Федерацијом наставимо сарадњу на свим питањима која смо имали до сада. У оквиру БиХ не можемо да дамо сагласност за увођење санкција Руској Федерацији. Република Српска би сматрала то угрожавање наших виталних националних и Републичких интереса.

Наравно, Сједињеним америчким државама смо захвални за помоћ и подршку коју су нам пружали годинама и са њима дијелимо многе вриједности. Република Српска је била и увијек ће бити озбиљан партнер САД и у борби против овога што је и данас јесте тема број један читавог свијета, а то је борба против тероризма. Република Српска нема ниједан проблем са САД на глобалном плану. С њима дијелимо основне вриједности слободног демократског свијета. Проблеми који су се повремено појављивали најчешће су се односили на непримјерено понашање појединих службеника америчке амбасаде који су се отворено мијешали у унутрашње ствари наше земље и супротно доброј дипломатској пракси и понашању у јавност неријетко излазили лажи, односно озбиљне неистине. Али наш однос према САД неће и не може бити промијењен због дипломатских инцидената појединих службеника. Ми остајемо захвални тој великој земљи што је битно утицала на то да се овдје стабилизује мир, обезбједи реконструкција и што омогућава да се Република Српска и БиХ развијају у демократском амбијенту.

Оно што је посебно важно за наш народ у Републици Српској су односи са Републиком Србијом. Они су, даме и господо, данас на завидном нивоу. Споразум о специјалним и паралелним везама активно се проводи. Редовни састанци са представницима Републике Српске кроз разне ресоре у нашим владама, економска, културна и свака друга сарадња, показује да је граница између истог народа тек црта на географској карти. Ми ћемо и убудуће чинити све да наша сарадња буде још плоднија у интересу нашег народа с обје стране Дрине.

Што се тиче НАТО интеграција наш став је добро познат и остаје непромијењен. О евентуалном уласку БиХ у НАТО своје мишљење даће народ Републике Српске на референдуму. И ми као легално изабрани политичари мораћемо да поштујемо мишљење народа који представљамо. Питање имовине које се проблематизовало посљедњих година, а везано је за НАТО интеграције и гашење ОХР, је вјештачки произведен проблем управо од стране ОХР, јер је питање имовине већ било ријешено Дејтонским мировним споразумом. С обзиром да је питање проблематизовано на начин да се имовина третира као војна и државна, ми ћемо остати при ставу да се проблем имовине мора ријешити заједно у пакету у једном времену, а што је то важно? Важно је зато што је међунардна заједница или оно што ми зовемо поставила као услов за даљње развијење МАП програма за прикључивање НАТО-у укњижење војне имовине на органе БиХ, а као услов за затварање ОХР-а рјешавање осталог питања имовине. Ми вјерујемо да уколико се ријеши сегментно питање војне имовине да нећемо доћи у позицију да ријешимо питње остале имовине и да у том погледу то одговара интересима одређених других политичких снага. Дакле, морамо остати тврдо на позицији да се питање имовине ријеши и да ријешимо тиме оба питања, а то је и активизација МАП програма, а исто тако да се створе услови за затварање ОХР-а.

Иако је рат завршио прије готово двије деценије, овдје влада мир, нема међунационалних тензија, годинама се проводе фер и демократски избори, међународна заједница без разумног образложења задржава институцију Високог представника у БиХ.

Његово раније готово дневно уплитање у унутрашња питања БиХ показало се погубним за јачање демократских потенцијала у земљи, а институт преговарања у БиХ готово је избрисало и из рјечника. Вишегодишње политичко и правно насиље високих представника у БиХ анестезирало је дио домаће политичке сцене , па ми данас, након десетине легално проведених избора, имамо успаване поличке елите које унапријед рачунају да ће наше проблеме рјешавати пробуђени ОХР.

Гашењем институције Високог представника међународна заједница признала би да је БиХ суверена држава. Они који веома често оптужују Републику Српску да тобоже угрожава суверенитет БиХ, на најдиректинији начин тај исти суверенитет управо подривају, излазећи из оквира Дејтонског мировног споразума, односно анекса 10. којим је и регулисано дјеловање Високог представника. Стога с ове временске дистанце неозбиљно звуче образложења високих представника, приликом смјена бројних функционера и јавних личности у БиХ, или приликом наметања законских рјешења, у којима су се редовно позивали на заштиту Дејтонског мировног споразума, а они су га масовно кршили. Споразум су управо девастирали они чији је основни задатак био да се Споразум примјени и очува. Високи представник је наметнуо 354 законска акта у БиХ, и ниједном није поднио извјештај овом високом дому,а био је дужан. Зато предлажем да Народна скупштина затражи извјештај од Високог представника за све године његовог рада, јер је по анексу 10. Дејтонског мировног споразума обавезан да то чини Народној скупштини Републике Српске.

БиХ је данас, као и претходних година заробљена бесправним дјеловањем високих представника и насиљем над Уставом које су проводили. Готово сви проблеми који се данас испостављају легално изабраним политичарима произведени су у ОХР. Зато и овом приликом позивам међународну заједницу, првенствено Европску унију, да коначно угаси институцију Високог представника. Желим да вјерујем да је и код кључних држава, како је зовемо међународне заједнице, коначно сазрела свијест о томе да је за било какав напредак у БиХ кретање ка евроинтеграцијама неопходно угасити ОХР.

Даме и господо,

Оно на чему ћу као предсједник Републике Српске посебно инстистирати у наредном периоду јесте реформа правосудног система, који је данас овакав управо захваљујући међународном интервенционизму којим је погажен највиши правни акт БиХ – њен устав. Сада је свима јасно да је реформа правосуђа коју су овдје провели странци доживјела неуспјех, али се тај неуспјех и даље адресира на домаће политичке елите и институције. Борба против криминала и корупције са оваквим правосудним системом је само политичка фраза, омиљена и страним и домаћим политичарима. Само истинска реформа правосудног система може дати системски одговор на криминал и корупцију. А ту реформу треба да проведу стручњаци и институције ове земље. Да би ријешили питање девијација у друштву, какве су криминал и корупција, неопходно је да најприје ријешити питање девијација у правосуђу. Док се та реформа не проведе апелујем на све институције Републике Српске, посебно на правосудне органе, да криминал и корупцију схвате као највеће непријатеље Републике Српске, и сваког њеног држављанина понаособ и желим и тражим бескомпромисну борбу против ове почасти.

Структурални дијалог не даје одговоре, потребне одговоре за реформу правосуђа. Наш приступ мора остати поштивање Устава БиХ и Устава Републике Српске. БиХ не може задржати надлежности из правосуђа које јој нису додијељене Дејтонским споразумом. Суд БиХ може остати само ако је надлежан за процесуирање искључиво из Уставних надлежности, по питањима искључиво из уставне надлежности БиХ, које нису наметнуте од стране Високих представника. Суд БиХ не може бити надлежан за законодавство ентитета.

Никакав апелациони или врховни суд БиХ не долази у обзир. Може бити само другостепени ниво суда БиХ, искључиво надлежан за одлуке првостепеног органа.

Судски и тужилачки савјет мора да се реконструише, тако да се његова улога промијени, на начин да Савјет и даље буде надлежан за провођење процедура али не и на именовања. Мора се раздвојити судски и тужилачки савјет и мора се вратити улога тужилачких и судских савјета на ниво ентитета.

Желио би да и овом приликом укажем на потребу да се још једним озбиљним проблемом морамо позабавити у наредном периоду, а то је проблем тероризма. И из ранијих извјештаја с највиших инстанци Обавјештајне агенције БиХ добили смо информацију да значајан број лица у БиХ представља потенцијалну пријетњу у том погледу, а након тога били смо свједоци да се одређен број лица са пасошем БиХ појављивао и појављује на бројним ратиштима у редовимаразних милитантних покрета.

Стога очекујем од свих безбједносних структура у земљи да не потцјењују овај проблем, и да се још активније укључе у борбу против тероризма. Неопхдна је сарадња са свим агеницијама у свијету које се боре против тероризма, као и додатно опремање и обучавање припадника МУП искључиво за ове видове борбе.

Даме и господо,

Морамо јасно и отворено рећи да је и концепт транзиције, постављен од стране међународне заједнице, у БиХ доживио неуспјех. Све транзиционе пројекте од приватизације и других поставила је међународна заједница, а домаће институције су слијепо слиједиле постављене задатке. Скоро 20 године од закључења мира, јасно је да тржиште Босне и Херцеговине није успјело да апсорбује ресурсе и обезбиједи економску смоодрживост, а демократија није успјела да успостави институције по мјери економских, социјалних и политичких противрјечности Босне и Херцеговине.

Тако смо сви постали таоци једног концепта који не функционише, и очито је да да је крајње вријеме за покретање новог круга реформи, али реформи које ће дати шансу знању, иновацијама, предузетништву и конкуреницији. Зато сматрам да Република Српска, у оквирима својих надлежности, треба да преиспита законодавни оквир, да мијења и доноси нове законе којима ће се радикално и убрзано мијењати пословно окружење и дати нови подстицај инвеститорима.

Међународне економске околности нам намећу потребу да за повећањем конкурентности домаће привреде и продуктивношћу домаће радне снаге. У таквим околностима морамо да трагамо за властитим начином прилагођавања и јачања домаће привреде, како бисмо обезбиједили веће инвестиције, које би опет утицале на повећање запослености и брже и правичније рјешавали социјалне проблеме. Само дизањем конкурентности домаће производње и производа Република Српска може изградити економску самоодрживост, упрваљати властитим ресурсима, господарити властитим развојем, повећати запосленост и стандард становништва.ж

Страни инвеститори су добродошли, али нама су потребне домаће инвестиције и домаћи инвеститори. Морамо промијенити свој однос према пословној заједници, према пословним људима који стварају послове и запошљавају људе, а наши привредници би требало да се више ангажују на обезбјеђивању нових послова.Морамо афирмисати напоре који се улажу да се очува посао, да се очува радно мјесто и да се створи ново радно мјесто. То не можемо учинити без пословних људи из Републике Српске.

Не можемо очекивати да у релативно кратком временском року направимо значајни искорак, али морамо да почнемо и морамо да кажемо да данас оно што радимо и оно што желимо да урадимо сутра мора бити вриједније и јаче него што смо учинили рије тога. Стога је неоходно да се у наредном периоду се посвети посебна пажња питањима за која су инвеститори најзаинтересованији попут врсте, услова регистрације и процедура регистрације предузећа, начина регулисања и коришћења права интелектуалне својине, опорезивања корпорација, опорезивања дохотка странаца, дозвола за боравак и рад странаца, признавања диплома и других докумената, функционисања финансијског тржишта, споразума о избјегавању двоструког опорезивања, банкарске и пореске тајне, употребе интернета у пословне сврхе. Све то морамо на нови начин регулисати, како би Република Српска могла да пошаље поруку пословно прихватљивог окружења.

Од нове владе Републике Српске очекујем да и у наредном периоду учини све да Српска задржи макроекономску и финансијску стабилност, коју је успјела задржати свих ових година велике глобалне економске и свјетске кризе. То ће бити могуће само са реформама о којима сам већ говорио.

У наредном периоду биће потребно да се донесе и нови Закон о раду који раднике неће претворити у потлачени слој друштва, и који им неће ускратити права и истјерати их на улицу. Тај Закон ће морати јасно да идентификује права и обавеза и послодавца и радника, не доводећи никога у повлаштени положај. Законским одредбама морамо подједнако да заштитимо и посао и рад.

У Републици Српској су у фази реализације велики инфраструктурни објекти, попут ауто пута Бања Лука - Добој, као и изградња великих енергетских објеката попут ТЕ Станари, ТЕ Угљевик, ХЕ Мрсово и Дабар, а створени су сви услови да Република Српска властитим снагама изгради, отпочне и изгради ТЕ Гацко. Поред ових великих захвати на пољу инфраструктуре предузимају се и друге мјере које треба да ријеше снажне инфраструктурне изазове, а то је прије свега реконструкција Клиничког центра овдје у Бањалуци,изградња нове болнице у Добоју, реконструкција болнице у Касиндолу, Зворнику и Приједору и тиме би са изграђеном болницом у Невесињу и изграђеном болницом у Бијељини, са додатном реконструкцијом болнице у Требиње заокружили комплетну санацију здравственог сектора и здравствених објеката. У овој области наш је приоритет дакле на изградњи инфраструктурних објеката биће завршетак аутопута у овом мандату Бањалука Добој и желим да најавим почетак изградње аутопута Бањалука Купрес. Потенцијали Републике Српске, посебно у области производње електричне енергије су велики,али не смијемо занемаримо и наше потенцијале за производњу хране, резерве питке воде и сваке друге воде, и да све искористимо за додатни развој у области водопривреде и пољопривреде.

Економски снажна Република Српска може бити социјално и мора бити социјално осјетљива према најугроженијим члановима друштва. Зато ћу од нове Владе тражити да се с посебном пажњом односи према најстаријим грађанима Српске, како би им омогућили достојанствену старост. Онима млађима је неопходно да омогућимо и више гарантујемо посла уз добро образовање, реформу образовања коју морамо провести и то је једно од питања о којим ће нова Влада морати посебну пажњу да посвети. Морамо да елиминишемо све оно што је препрека једном добром образовном систему који ће дати најбоље квалитетне стручњаке, способне да у међународној конкуренцији образованих имају своје значајно мјесто. Свака врста непотизма било чега другога у образовању нестручности и повезаности чињенице да се многе школе и факултети држе зато што постоји само професор, мора да буде склоњена и да се да одговор на оно што тржиште тражи, што вријеме очекује и што може да буде одрживо у времену које долази.

Сви путеви које смо градили годинама су путеви за које вјерујемо да овдје долазе добронамјерни, али и да наши грађани успјевају и могу да овдје обављају низ својих животних и пословних активности. Зато је посебно важно рећи данас да је један од основних циљева у наредном периоду треба да буде развој посебног програма задржавање омладине на овом простору, њихова едукација, њихово запошљавање и њихово оспособљавање да могу и овдје да обезбједи егзистенцију.

Потребно је и на нови начин да се регулишу права незапослених у Републици Српској, реформише право на здравстевну заштиту, тако што ће се досадашња широка права претворити у приступ да се здравствена заштита пружа на терет буџета за сваког запосленог са листе незапосленог тако да неће бити досадашња пракса да се напросто линеарно свима који су пријављени на бироу за незапослене плаћа здравствено осигурање, а то кошта овај буџет око 70 милиона годишње, а имамо праксу да многи управо користећи то право запошљавају се на црно, а воде се на евиденицији незапослености. Сада ће бити друкчије и мораће да се прво сваки онај ко се буде запослио, ова држава Република Српка може да гарантује да ће платити двије до три године редовно здравствено осигурање за новоупослено лице са листе незапослених, о том ћете наравно ви одлучивати.

Даме и господо,

Преузимајући дужност предсједника Републике Српске свечано се обавезујем да нећу жалити ни вријеме ни труд да кроз институционалне механизме учиним све да заштитим уставну позицију Републике Српске и свих њених институција.

Поштовани грађани Републике Српске желим да на крају овог мандата који сам добио слободно и без стида изађем пред вас, са увјерењем да сам радио у вашем интересу и интересу Републике Српске. Онако како сам то радио свих претходних година, слободно ходајући овом дивном земљом од Требиња до Новог града.

Ја јесам предсједник Републике Српске, али ви сви овдје присутни, и сви који ово гледају, или који овдје живе су амбасадори ове Републике. Зато вас све позивам да свако у оквиру својих могућности учини све на очувању Републике Српске и афирмацији њених вриједности. Или ћемо пустити будућности да се створи сама, или ћемо стварати ми будућност. Позивам вас све да стварамо будућност, будућност за себе, нашу дјецу и дјецу њихове дјеце. Мораћемо да порадимо на једном озбиљном друштвеном питању, то је усаглашавање различитих готово до непомирљивости зараћених политичких опција и као предсједник Републике Српске у томе видим улогу да окупим представнике различитих политичких опција у Републици Српској и да утврдимо оно што јесте и треба да буде основни примарни и дефинитивни циљ Републике Српске, да изградимо консензус на томе и да то не буде спорно ни за кога, без обзира шта радио и гдје радио мора да се ради о ономе што јесте мандат добијен од народа, а то је да се ради о интересу народа.

Вјерујем у Републику Српску, вјерујем у наш народ, вјерујем и у себе и своју посвећеност да наставим да водим Републику Српску на доборобит свих њених грађана и зато нека вјечно живи Република Српска, а вама хвала што сте ме саслушали.''

**Ад–6: Избор предсједника Народне скупштине Републике Српске**

Клуб посланика ДНС - НС - СРС је поднио приједлог да г-дин Недељко Чубриловић буде изабран за предсједника Народне скупштине Републике Српске.

У посланичкој расправи учествовали су г-дин Драган Чавић, Бранислав Бореновић, г-дин Војин Митровић и г-дин Миланко Михајилица.

Закључена је расправа.

Приступило се изјашњавњу о Приједлогу одлуке Клуба посланика НДП да се тајним гласањем изврши избор предсједника Народне скупштине Републике Српске.

ОДЛУКА

Члан 1.

Народна скупштина Републике Српске ће тајним гласањем извршити избор предсједника Народне скупштине Републике Српске.

Члан 2.

За провођење тајног избора формира се Комисија за тајно гласање, а у коју по једног члана именују све странке-коалиције које имају посланике у Народној скупштини Републике Српске.

Члан 3.

Предсједника комисије даје странка-коалиција са највише посланика, а замјеника даје странка друга по броју посланика у Народној скупштини Републике Српске.

Сви остали чланови Комисије имају статус члана.

Приступило се изјашњавању о приједлогу одлуке.

(*41 народни посланик је гласао ''за'', 36 је гласало ''против'', 6 је било ''уздржано''*)

Није усвојена Одлука Клуба посланика НДП да се тајним гласањем изврши избор

предсједника Народне скупштине Републике Српске.

Затим се приступило изјашњавању о приједлогу да се г-дин Недељко Чубриловић изабере за предсједника Народне скупштине Републике Српске.

*(44 народна посланика су гласала ''за'', нико није гласао ''против'', 38 је било ''уздржано'')*

Г-дин Недељко Чубриловић је изабран за предсједника Народне скупштине Републике

Српске.

На крају се новоизабрани предсједник Народне скупштине Републике Српске обратио Скупштини.

''Поштовани предсједниче Републике, уважени предсједниче Уставног суда Репулике Српске, уважене колеге народни посланици, ваше екселенције, уважени гости, поштована господо,

Искрено вас поздрављам и захваљујем на указаном повјерењу. Захваљујем свим грађанима који су изашли на изборе и у демократској атмосфери изабрали посланике Деветог сазива Народне скупштине Републике Српске.

Част ми је да сам добио ваше повјерење да предсједавам овим високим домом.

Народна скупштина је један од главних стубова Републике Српске. Овај парламент је тековина демократије и права грађана да посредно одлучују о најзначајнијим питањима као и у друштву у коме живимо.

Као предсједник Народне скупштине залагаћу се за очување Републике Српске у складу са Уством и међународним актима, којим је одређен државни субјективитет Републике Српске, унутрашња структура БиХ, положај конститутивних народа и сва друга права грађана.

Као први међу посланицима досљедно ћу се залагати за очување тековина одбрамбено-отаџбинског рата и поштоваћу вољу сваког народа да слободно живи и остварује своја права у Републици Српској.

Надам се да ћу заједно са потпредсједницима и генералним секретаром успјешно водити сједнице Народне скупштине, како су то чинили и моји претходници, почевши од првог предсједника г-дина Момчила Крајишника, па до мог претходника г-дина Игора Радојичића који је веома вјешто управљао овим парламентом.

Осим части коју сте ми повјерили имам велику одговорност и надам се да ћу оправдати указано повјерење.

Уважене колеге посланици,

Најискреније вас молим да у духу позитивне парламентарне демократије и уз пуно уважавање других поштујете Пословник о раду Народне скупштине и будете конструктивни и добронамјерни, како бисмо радили у интересу и за добробит свих грађана Републике Српске.

Молим новинаре, медије и сву јавност да буду објективни према раду Народне скупштине, да уважавају чињенице и да ако треба буду критични, али са ваљаним аргументима.

Такође молим стручну јавност, удружење и друге организације да дају свој конструктиван допринос и упуте нам приједлоге, мишљења или сугестије с циљем да Народна скупштина Републике Српске ради што је могуће ефикасније.

Молим све органе власти Републике Српске и заједничке органе Босне и Херцеговине да сарађују са Народном скупштином и у потпуности поштују наше одлуке које будемо доносили у наредном периоду.

Још једном све вас молим да заједно радимо што је могуће ефикасније, да доносимо добре и праведне законе који ће омогућити напредак Републике Српске и бољи живот наших грађана.

Република Српска је наша отаџбина и од нас зависи њен положај и напредак.

Очекујем да сви заједно радимо честито, часно, у складу са Уставом и законом и да водимо рачуна какво друштво и какву Републику Српску ћемо оставити нашим потомцима.

И на крају, кад код будемо доносили важне одлуке у овом Парламенту, молим вас да размшљамо о будућности и о интересу наших грађана.

Хвала вам на пажњи и желим успјешан рад Деветог сазива Народне скупштине Републике Српске.''

**Ад–7: Приједлог одлуке о броју потпредсједникā Народне скупштине Републике**

**Српске**

Предсједник Народне скупштине Републике Српске је предложио доношење Одлуке о броју потпредсједникā Народне скупштине Републике Српске.

У посланичкој расправи о приједлогу Одлуке учествовали су: г-дин Драган Чавић и г-дин Вукота Говедарица.

Закључена је расправа.

Приступило се изјашњавању о Приједлогу одлуке.

О Д Л У К А

о броју потпредсједника у Народној скупштини Републике Српске

I

У Деветом сазиву за мандатни период 2014–2018. година Народна скупштина Републике Српске бира четири потпредсједника Народне скупштине Републике Српске.

II

Ова одлука ступа на снагу даном доношења, а објавиће се у „Службеном гласнику Републике Српске“.

(48 народних посланика је гласало ''за'', 4 су гласала ''против'', 29 је било ''уздржано'')

Усвојена је Одлука о броју потпредсједника Народне скупштине Републике Српске.

**Ад–8: Избор потпредсједникā Народне скупштине Републике Српске**

Предсједник Народне скупштине Републике Српске је констатовао да је добио два приједлога за избор потпредсједникā Народне скупштине Републике Српске.

Први приједлог је од Клуба посланика Коалиција Домовина, који су предложили два кандидата:

1. г-дин Сенад Братић из реда бошњачког народа;
2. г-ђица Ивана Ловрић из реда хрватског народа.

Други приједлог је Клуба посланика СДС:

1. г-дин Ненад Стевандић из реда највеће опозиционе партије.

У посланичкој расправи учествовали су: г-дин Адил Османовић, г-дин Вукота Говедарица и г-дин Драган Чавић.

Приступило се изјашњавању.

Прво се Скупштина изјаснила о приједлогу да се г-дин Сенад Братић изабере за потпредсједника Народне скупштине Републике Српске из реда бошњачког народа.

(38 народних посланика је гласало ''за'', 25 је гласало ''против'', 19 је било ''уздржано'')

Г-дин Сенад Братић није изабран за потпредсједника Народне скупштине Републике

Српске из реда бошњачког народа.

Затим се Скупштина изјаснила о приједлогу да се г-ђица Ивана Ловрић изабере за потпредсједника Народне скупштине Републике Српске из реда хрватског народа.

(38 народних посланика је гласало ''за'', 26 је гласало ''против'', 18 је било ''уздржано'')

Г-ђица Ивана Ловрић није изабрана за потпредсједника Народне скупштине Републике

Српске из реда хрватског народа.

На крају се Скупштина изјаснила о приједлогу да се г-дин Ненад Стевандић изабере за потпредсједника из реда највеће опозиционе партије.

(38 народних посланика је гласало ''за'', 9 је гласало ''против'', 35 је било ''уздржано'')

Г-дин Ненад Стевандић није изабран за потпредсједника Народне скупштине Републике

Српске из реда највеће опозиционе партије.

**Ад–9: Покретање иницијативе за избор делегата из Републике Српске у Дом народа**

**Парламентарне скупштине Босне и Херцеговине**

Народна скупштина Републике Српске је након разматрања иницијативе за избор делегата из Републике Српске у Дом народа Парламентарне скупштине Босне и Херцеговине предложила сљедећи закључак:

З А К Љ У Ч А К

1. Задужују се политичке странке или сваки посланик у Народној скупштини Републике Српске да, до 04. децембра 2014. године, до 15,00 часова, предложе једног или више кандидата на листе за избор српских делегата у Дом народа Парламентарне скупштине Босне и Херцеговине.
2. Задужује се Комисија за избор и именовање Народне скупштине Републике Српске да, предложене листе кандидата српских делегата у Дому народа Парламентарне скупштине Босне и Херцеговине, у што краћем року, прослиједи Централној изборној комисији Босне и Херцеговине на поступак потврђивања и овјере.
3. Задужује се Комисија за избор и именовање Народне скупштине Републике Српске да, након потврђивања и овјере листā кандидата од стране Централне изборне комисије Босне и Херцеговине, у што краћем року, припреми процедуру за избор српских делегата у Дом народа Парламентарне скупштине Босне и Херцеговине.
4. Овај закључак ступа на снагу даном доношења, а објавиће се у „Службеном гласнику Републике Српске“.

(82 народна посланика су гласала ''за'', нико није гласао ''против'', нико није био

''уздржан'')

Закључак за избор делегата из Републике Српске у Дом народа Парламентарне

скупштине Босне и Херцеговине је усвојен.

**Ад–10: Покретање иницијативе за избор делегата у Вијеће народа Републике**

**Српске**

Народна скупштина Републике Српске је након разматрања иницијативе за избор делегата у Вијеће народа Републике Српске предложила сљедећи закључак:

З А К Љ У Ч А К

1. Задужују се политичке странке заступљене у клубовима посланика одговарајућих конститутивних народа и осталих или сваки члан једног од клубова посланика, укључујући и чланове изабране у складу с чланом 11.11. став 2. Изборног закона Босне и Херцеговине да, до 4. децембра 2014. године, до 15,00 часова, предложе једног или више кандидата на листе за избор делегата у Вијеће народа Републике Српске.
2. Задужује се Комисија за избор и именовање Народне скупштине Републике Српске да предложене листе кандидата за делегате Вијећа народа Републике Српске, у што краћем року, прослиједи Централној изборној комисији Босне и Херецеговине на поступак потврђивања и провјере.
3. Задужује се Комисија за избор и именовање Народне скупштине Републике Српске да, након потврђивања и овјере листā кандидата од стране Централне изборне комисије Босне и Херцеговине, у што краћем року, припреми процедуру за избор делегата у Вијеће народа Републике Српске.
4. Овај закључак ступа на снагу даном доношења, а објавиће се у "Службеном гласнику Републике Српске".''

(82 народна посланика су гласала ''за'', нико није гласао ''против'', нико није био

''уздржан'')

Закључак за избор делегата у Вијеће народа Републике Српске је усвојен.

Овим је окончан рад по дневном реду Прве редовне сједнице Народне скупштине Републике Српске.

Саставни дио овог записника је Тонски запис Прве редовне сједнице Народне скупштине Републике Српске.

ГЕНЕРАЛНИ СЕКРЕТАР ПРЕДСЈЕДАВАЈУЋИ

НАРОДНЕ СКУПШТИНЕ НАРОДНЕ СКУПШТИНЕ

# Ранко Карапетровић Илија Стеванчевић

ПРЕДСЈЕДНИК

НАРОДНЕ СКУПШТИНЕ

***Недељко Чубриловић***